# Ysgogwr y Gymraeg

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | D |
| Cyfeirnod: |  | YG |
| Tîm: |  | Prif Weithredwr |
| Adrodd i: |  | Prif Weithredwr |
| Rheoli staff: |  | Dim cyfrifoldeb rheoli llinell |
| Lleoliad: |  | Hyblyg – gellir gweithio o unrhyw un o swyddfeydd Cyngor Celfyddydau Cymru |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau'r celfyddydau a chwarae rhan ynddynt.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Bydd Ysgogwr y Gymraeg yn defnyddio'u gwybodaeth a'u brwdfrydedd dros yr iaith i gynorthwyo sector y celfyddydau i ddatblygu camau i hyrwyddo defnydd o'r Gymraeg yn eu gwaith. Bydd hynny'n golygu defnyddio creadigrwydd i ddatblygu dulliau difyr a llawn dychymyg o weithredu er mwyn ein helpu ni a'n rhanddeiliaid allweddol i feddwl a gweithredu mewn ffordd wahanol mewn perthynas ag agenda'r Gymraeg. Caiff eich gwaith ei lywio gan argymhellion gwaith ymchwil adroddiad [Mapio'r Gymraeg](https://arts.wales/resources/welsh-language-mapping-report) ac adroddiad Marchnata'r Gymraeg, a gomisiynwyd yn 2019/20 a bydd yn cynorthwyo gweithrediad y rheiny hefyd.

Bydd Ysgogwr y Gymraeg yn gweithio gyda'r Cyngor, staff Cyngor y Celfyddydau a rhanddeiliaid allweddol (gan gynnwys sefydliadu Portffolio Celfyddydol Cymru) i gysylltu sector datblygu'r Gymraeg â sector y celfyddydau fel y gallwn gydweithio i gyflawni ein huchelgeisiau mewn perthynas â'r Gymraeg. Bydd hynny'n golygu cyflwyno argymhellion i Bwyllgor y Gymraeg a chyfrannu at raglenni a ffrydiau gwaith mewnol er mwyn sicrhau bod y Gymraeg yn cael ystyriaeth lawn ym mhob agwedd ar ein gwaith.

Argymhellion adroddiadau'r gwaith ymchwil Mapio a Marchnata'r Gymraeg fydd yn gosod y sylfaen ar gyfer y rhaglen waith, sef:

1. Cyfrannu at ein cynllun gweithredu pum-mlynedd beiddgar ac ysbrydoledig a fydd yn ein cynorthwyo i gyflawni ein gweledigaeth ar gyfer y Gymraeg, ynghyd â thargedau mesuradwy
2. Datblygu partneriaeth strategol draws-sectoraidd a Memorandwm Dealltwriaeth cysylltiedig rhwng sector y celfyddydau a sector y Gymraeg
3. Datblygu rhwydweithiau sy'n cynorthwyo sector y Gymraeg a sector y celfyddydau i gydweithio a rhannu arbenigedd/gwybodaeth
4. Prif-ffrydio'r Gymraeg ar draws holl adrannau Cyngor y Celfyddydau a'r cyrff y mae'n eu hariannu. Bydd hyn sbarduno gwell ymwybyddiaeth am y Gymraeg, ei diwylliant a'i hanes ymysg Cyngor y Celfyddydau, ei staff a sector y celfyddydau ar led (gan gynnwys sefydliadau Portffolio Celfyddydol Cymru a'u byrddau Ymddiriedolwyr ymhlith eraill).
5. Sicrhau gwell dulliau o gynnal ein huchelgeisiau trwy Bortffolio Celfyddydol Cymru
6. Datblygu llwybrau creadigol ar gyfer gyrfaoedd cyfrwng Cymraeg cynaliadwy ym myd y celfyddydau
7. Gweithio gyda'r Tîm Ymchwil i ddatblygu dulliau arloesol o gasglu data am y Gymraeg, gan gynnwys bwydo arferion trwy greu llinellau sylfaen, casglu data a hel gwybodaeth am y sector trwy ddulliau anffurfiol
8. Rhannu arferion gorau mewn perthynas â chreu gwaith a datblygu cynulleidfaoedd a chyfranogwyr cyfrwng Cymraeg (yn gysylltiedig â chanfyddiadau adroddiad marchnata'r Gymraeg)

### Prif gyfrifoldebau

Polisi – cyfrannu gwybodaeth a phrofiad byw er mwyn rhoi polisi a strategaeth sy'n gysylltiedig yn benodol â'r Gymraeg ar waith yn llwyddiannus trwy ddulliau creadigol.

Gwybodaeth arbenigol – darparu gwybodaeth arbenigol am hybu a defnyddio'r Gymraeg yng nghyd-destun y celfyddydau. Bydd y rôl yma'n canolbwyntio ar amrywiaeth eang o weithgareddau celfyddydol ar draws Cymru a bydd yn gofyn am ddarparu mewnbwn i grwpiau prosiect eraill ar draws holl waith Cyngor y Celfyddydau, gan gynnwys ei Bwyllgor Cymraeg, yr Asiant er Newid a'r Cyngor.

Cyflawni prosiectau – gweithio i gyflawni argymhellion adroddiad ymchwil Mapio'r Gymraeg. Bydd angen hyblygrwydd yn hyn o beth er mwyn sicrhau y cyflawnir prosiectau unigol yn unol â’r uchelgeisiau corfforaethol yn ogystal â dyheadau'r rhanddeiliaid.

Cyngor a gwybodaeth – darparu cyngor a gwybodaeth arbenigol am ddatblygu'r celfyddydau mewn perthynas â'r Gymraeg yn benodol, gan arddel dull creadigol a llawn dychymyg at ddarparu cymorth wrth:

* ymateb i geisiadau am gymorth neu gyngor ar ddatblygu'r celfyddydau a chyllid grant
* cyfrannu at gymorthfeydd ac achlysuron cynghori
* ymchwilio, datblygu a pharatoi gwybodaeth a deunyddiau briffio am bynciau sydd o bwys i ddatblygiad y Gymraeg mewn cyd-destun celfyddydol
* gweithio gyda chydweithwyr i hyrwyddo a lledaenu gwybodaeth am uchelgeisiau strategol Cyngor y Celfyddydau mewn perthynas â'r Gymraeg
* Gweithio gyda chydweithwyr i godi proffil gwaith cadarnhaol sector y celfyddydau mewn perthynas â'r Gymraeg.

Cysylltu – datblygu, hyrwyddo a chynnal perthnasau cydweithredol ag artistiaid, sefydliadau'r celfyddydau a phartneriaid perthnasol ar draws y sectorau cyhoeddus, preifat ac elusennol, awdurdodau lleol a phartneriaid o'r tu hwnt i sector y celfyddydau. Bydd hyn yn cynnwys datblygu neu gynnal perthnasau â swyddogion Llywodraeth Cymru a Swyddfa Comisiynydd y Gymraeg fel y bo'n briodol.

Mynychu rhwydweithiau a ffora, gan gynorthwyo datblygiad y rhain fel y bo'n berthnasol yn unol â gofynion y rôl.

Cyllid – hwyluso defnydd effeithiol o gronfeydd Cyngor y Celfyddydau mewn perthynas â'r Gymraeg trwy:

* ddarparu cyngor a gwybodaeth arbenigol ar geisiadau grant ar bob cam yn y broses
* cymryd rhan mewn cyfarfodydd lle gwneir penderfyniadau am grantiau fel y bo'n briodol
* darparu adborth clir ar gyfer ymgeiswyr a chydweithwyr
* monitro datblygiad prosiectau
* sefydlu strategaethau llwyddiannus i ymestyn effaith ein cronfeydd, ac yn benodol mewn perthynas â chynnal y Gymraeg fel iaith fyw ar raddfa ehangach mewn cymunedau ar draws Cymru.

Eiriolaeth – hyrwyddo proffil cadarnhaol o Gyngor Celfyddydau Cymru a'r gweithgareddau y mae'n eu cefnogi.

Cynorthwyo cydweithwyr yng Nghyngor y Celfyddydau wrth ymateb i ymgynghoriadau ar faterion y Gymraeg.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Cymwysterau** | * Gradd ym maes y celfyddydau, cymhwyster yn y Gymraeg a/neu brofiad proffesiynol perthnasol ym maes y celfyddydau neu yn sector y Gymraeg |  |
| **Gwybodaeth** | * Dealltwriaeth am sector y celfyddydau a sector y Gymraeg yng Nghymru a sut maent yn gweithredu yn y Gymru gyfoes * Dealltwriaeth am agenda'r Gymraeg a chyd-destun ehangach hyn yng Nghymru a'r tu hwnt * Dealltwriaeth drylwyr am faterion cydraddoldeb a'u cymhwyso'n ymarferol yng ngwaith Cyngor y Celfyddydau * Dealltwriaeth am ddefnyddio data i fwydo arferion | * Y gallu i reoli mentrau a strategaethau sy'n datblygu blaenoriaethau Cyngor y Celfyddydau a'u rhoi ar waith * Profiad o lunio polisi cyhoeddus * Cynefindra â materion ariannol a busnes |
| **Sgiliau** | * Sgiliau rheoli prosiect * Sgiliau TG a gweinyddu hyfedr * Sgiliau cyfathrebu rhagorol wrth siarad ac wrth ysgrifennu – y gallu i fod yn eiriolwr effeithiol, hygred a darbwyllol. |  |
| **Profiad** | * Meithrin a chynnal perthnasau effeithiol, yn fewnol ac yn allanol, a chysylltu gwahanol grwpiau diddordeb, cymunedau a sefydliadau er mwyn cefnogi'r Gymraeg * Y gallu i ddod o hyd i ffyrdd newydd llawn dychymyg o wireddu newid mewn perthynas â defnyddio'r Gymraeg * Profiad o weithio gydag amrywiaeth o rwydweithiau a phartneriaethau | * Profiad o gyflwyno mentrau o ran y Gymraeg mewn sefydliad * Profiad o ddatblygu partneriaethau ar lefel leol a chenedlaethol |
| **Nodweddion** | * Y gallu i ysbrydoli pobl i gofleidio'r Gymraeg a bod yn eiriolwr sy’n difyr a darbwyllol * Y gallu i reoli a chyflawni rhaglen amrywiol o brosiectau a thasgau * Ffocws ar ddeilliannau a'r penderfyniad i lywio prosiectau a thasgau hyd at eu cwblhau'n ymarferol * Y gallu i wneud penderfyniadau, deall y prosesau a'r gweithdrefnau sy’n cyd-fynd â’r penderfyniadau hynny a’u heffaith ar bolisi a strategaeth y Gymraeg, a deall y prosesau a'r gweithdrefnau sy’n dod yn sgil y penderfyniadau hynny * Y gallu i ofalu am eich hun ac i weithio heb fawr o oruchwyliaeth uniongyrchol * Y gallu a'r parodrwydd i deithio'n gyson ledled Cymru ac i weithio oriau anghymdeithasol pan fo angen * Ymwybyddiaeth ymarferol am sector y celfyddydau a diwylliant yng Nghymru |  |
| **Y Gymraeg** | Rhugl yn y Gymraeg (ysgrifenedig a llafar) hyd o leiaf Lefel 3 ar y matrics hwn <https://learnwelsh.cymru/media/3239/151217description_sgiliau.pdf> Gallwn eich helpu i ddatblygu a gwella eich sgiliau iaith ymhellach. |  |